คปภ.วางเป้า ปีแห่งดิจิทัล เบี้ย9แสนล้าน
คปภ.คาดเบี้ยรับรวมปีนี้ 9 แสนล้าน เดินหน้าสู่องค์กรกำกับดูแลประกันภัยดิจิทัล
27 ม.ค. 2560

คปภ.คาดเบี้ยรับรวมปีนี้ 9 แสนล้าน เดินหน้าสู่องค์กรกำกับดูแลประกันภัยดิจิทัล
นายสุทธิพล ทวีชัยการ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า แนวโน้มอุตสาหกรรมประกันภัยในปีนี้ คาดว่ายังคงเติบโตอย่างต่อเนื่อง ทั้งในส่วนของประกันชีวิตและประกันวินาศภัย โดยคาดการณ์ว่าทั้งระบบจะมีเบี้ยประกันภัยรับรวมอยู่ที่ 8-9 แสนล้านบาท
อย่างไรก็ตาม ในปีนี้ คปภ.ได้กำหนดทิศทางการทำงานให้เป็นปีแห่งการขับเคลื่อนการประกันภัยในยุคดิจิทัล ทั้งนี้เพื่อเตรียมความพร้อมในการเปลี่ยนผ่านสู่การเป็นองค์กรกำกับดูแลด้านประกันภัยดิจิทัล โดยยังคงไว้ซึ่งบทบาทของการเป็นผู้กำกับดูแล สนับสนุนส่งเสริมอุตสาหกรรมประกันภัย รวมทั้งให้ความสำคัญในเรื่องการคุ้มครองผู้บริโภค เพื่อรักษาสมดุลระหว่างการส่งเสริมให้เกิดนวัตกรรมดิจิทัลในอุตสาหกรรมประกันภัยและการคุ้มครองสิทธิประโยชน์ของประชาชนอย่างมีประสิทธิภาพและเกิดความเป็นธรรม
“การทำงานในปีนี้ จะเดินหน้าตามนโยบายที่ได้วางไว้ ติดตามผลการดำเนินการ ตลอดจนเร่งขับเคลื่อนเพื่อให้มาตรการต่างๆ ที่ได้เริ่มไว้ในปีก่อน เกิดความคืบหน้า ขณะเดียวกันก็จะยังคงเดินหน้าการให้ความสำคัญในการคุ้มครองประชาชนไม่ให้ถูกเอารัดเอาเปรียบ ตลอดจนการพัฒนาและสร้างกลไกใหม่ๆ ให้สอดคล้องกับทิศทางการเติบโตของอุตสาหกรรมประกันภัยในเวทีโลก” นายสุทธิพล กล่าว